Bæjarráð Akraness hefur samþykkt að fela sviðsstjóra tækni - og umhverfissviðs að láta endurhanna svæði við Jörundarholt sem áður var ætlað stórum bílum þannig að eingöngu verði mögulegt að leggja þar fólksbílum . Þetta var ákveðið í framhaldi af óskum íbúa við götuna . Forsaga málsins er sú að þegar hverfið var hannað á sínum tíma var gert ráð fyrir að vörubílum yrði lagt á umrædda lóð sem er skammt frá lóðunum nr. 121 og 123 við Jörundarholt . Nýverið var hins vegar útbúið sérstakt bílastæði fyrir vörubíla og frá þeim tíma hefur verið bannað að leggja vörubílum við Jörundarholt . Einhverjum slíkum hefur þó verið lagt þar áfram ef marka má bréf sem Halldór Stefánsson íbúi við götuna sendi bæjarráði . Segir hann tilefni þess bréfs vera það ónæði sem íbúar við Jörundarholt verða fyrir „ á hverjum degi vegna umferðar og stöðu stórra vörubíla “ eins og segir orðrétt í bréfinu . Því til staðfestingar sendi Halldór bæjarráði myndir af slíkum tilvikum . „ Ég fer fram á að bæjaryfirvöld loki þessu svæði þannig að stórir bílar komist ekki inn á það . Eins og þetta hefur verið til þessa fær maður ryk yfir hús og garð og þvott á snúrum þegar þessi stóru tæki koma inn á svæðið “ segir orðrétt í bréfinu . Þá nefnir hann að olía leki af bílunum og eyðileggi fatnað barna sem í komast auk þeirrar slysahættu sem umferð þessara stóru faratækja veldur að hans sögn .